## Pravilnik o izobrazbi službenika probacije

### NN 78/2010 (23.6.2010.), Pravilnik o izobrazbi službenika probacije

MINISTARSTVO PRAVOSUĐA

2251

Na temelju članka 12. stavka 2. Zakona o probaciji (»Narodne novine«, broj: 153/09), ministar pravosuđa donosi

PRAVILNIK

O IZOBRAZBI SLUŽBENIKA PROBACIJE

Članak 1.

Ovim se Pravilnikom uređuju programi i načini izobrazbe službenika probacije, u svrhu stjecanja potrebnih znanja i vještina za zakonito i učinkovito obavljanje poslova probacije.

PROGRAMI IZOBRAZBE

Članak 2.

Izobrazba službenika probacije organizira se kroz obvezne uvodne i specijalizirane programe na temelju procjene potreba.

UVODNI PROGRAMI

Članak 3.

1) Uvodni programi su vježbenički i prilagodbeni programi, namijenjeni vježbenicima i novoprimljenim službenicima na probnom radu.

2) Vježbenički programi obuhvaćaju pripremu vježbenika za obavljanje poslova radnog mjesta za koje se osposobljavaju.

3) Prilagodbeni programi obuhvaćaju izobrazbu potrebnu za zakonito i učinkovito obavljanje poslova radnog mjesta.

SPECIJALIZIRANI PROGRAMI

Članak 4.

1) Specijalizirani programi usmjereni su na stjecanje dodatnih specifičnih znanja i vještina potrebnih za jačanje profesionalne kompetencije i učinkovitosti u obavljanju probacijskih poslova.

2) Specijalizirani programi obuhvaćaju izobrazbu iz sljedećih područja:

a) provođenje sankcija i mjera u zajednici

b) metode procjena osoba uključenih u probaciju

c) motivacijski intervju

d) rad sa specifičnim skupinama osuđenika (nasilni počinitelji, ovisnici, počinitelji seksualnih delikata itd.)

e) znanja iz kriminologije i penologije

f) druga relevantna područja za obavljanje probacijskih poslova.

PLAN IZOBRAZBE

Članak 5.

Plan izobrazbe službenika probacije donosi ministar pravosuđa na prijedlog ravnatelja Uprave za probaciju i podršku žrtvama i svjedocima.

ORGANIZACIJA I PROVEDBA IZOBRAZBE

Članak 6.

Potrebu za izobrazbom službenika probacije utvrđuje Središnji ured Uprave za probaciju i podršku žrtvama i svjedocima na temelju prijedloga voditelja probacijskih ureda.

Članak 7.

Izobrazba službenika probacije može se organizirati i provoditi u zemlji ili u inozemstvu, putem predavanja, seminara, tečajeva, radionica, studija, okruglih stolova, konferencija, vježbi, stručne prakse te drugih odgovarajućih načina kojima se najbolje mogu ostvariti postavljeni ciljevi pojedine vrste izobrazbe.

Članak 8.

1) Izobrazbu službenika probacije prema ovom Pravilniku provode službenici probacije sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem ili specijalističkim diplomskim stručnim studijem i s najmanje četiri godine rada na odgovarajućim poslovima, koji se rješenjem ministra imenuju predavačima, instruktorima i trenerima.

2) Radi osiguranja potrebne razine stručnosti i specifičnih znanja, u provedbi programa izobrazbe pojedine zadaće mogu se povjeriti i visoko obrazovnim ustanovama i drugim stručnjacima za pojedina područja.

Članak 9.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/09-01/3

Urbroj: 514-08-01-10-2

Zagreb, 9. lipnja 2010.

Ministar
dr. sc. Ivan Šimonović, v. r.

Pravilnik, NN 78/2010-2251